ओ व्यक्ति की ?
 (बालगीत)
(बालगीत)
ओ हृदय की ? जे ने दुःखक कोनो स्वाद चिखने हो । ।
 ओ सैनिकहि की ? युद्ध मे जे भाग नञि लेलक ।
 ओ नाविकहि की ? जे ने झंझावात सञो खेलल ।
 ओ सोन की ? जे आगि केर नञि धाह सहने हो ।
 ओ व्यक्ति की ? जे नहि समय केर मारि सहने हो । ।
 तरुआरि की ? जे शत्रु केर शोणित सँ नञि भीजल ।
 ओ आँखि की ? जे नोर सन अमृत सँ नञि तीतल ।
 संजोगे की ? जे नञि वियोगक राति सहने हो ।
 ओ व्यक्ति की ? जे नहि समय केर मारि सहने हो । ।
 ओ की पथिक ? जे काँट पर चलनाय नहि सीखल ।
 ओ की सरित ? जे पर्वतहुँ मे धार नहि चीड़ल ।
 ओ वयस की ? जे नञि जगक अनुभव समेटने हो ।
 ओ व्यक्ति की ? जे नहि समय केर मारि सहने हो । ।
 ओ गाछ की ? सदिखन लसित वसन्त जे देखल ।
 ओ विजय की ? जे विघ्न - बाधा केर विना भेटल ।
 ओ दीप की ? जे वायु केर नञि कम्प सहने हो ।
 ओ व्यक्ति की ? जे नहि समय केर मारि सहने हो । ।
 "विदेह" पाक्षिक मैथिली इ - पत्रिका, वर्ष - ४, मास - ४७, अंक - ९३, दिनांक - १ नवम्बर २०११, "बालानां कृते" मे प्रकाशित । 